7 Ka jalo, go botlhokwa thata gore re ‘dibele dipelo tsa rona’ ka go dirisa botlhale jwa bomodimo fa re tlhopha ditsala, se re se balang, boitlosobodutu le diaterese tse go ka diregang gore re di bule mo Internet! (Dia. 4:23) Moaposetoloi Paulo o ne a re: “Disang: gongwe go ka tswa go na le mongwe yo o tla lo tsayang jaaka ba a ba tsomileng a dirisa botlhajana le tsietso e e lolea go ya ka ngwao ya batho, go ya ka dilo tsa tshimologo tsa lefatshe mme e seng go ya ka Keresete.” (Bakol. 2:8) Tlhagiso eo e botlhokwa le go feta e re ka letsatsi la ga Jehofa le ntse le atamela, ka gonne “mogote” wa lone o o boitshegang o tla nyerolosa dilo tsotlhe ‘tse di bopang’ tsamaiso ya ga Satane, mme mogote oo o tla supa gore di ka se kgone go itshokela molelo wa bogale jwa Modimo. Seno se re gopotsa mafoko ano a a mo go Malaki 4:1: “Gonne, bonang! letsatsi le etla le le tukang jaaka leubelo, mme botlhe ba ba boikgodiso le botlhe ba ba dirang boikepo ba tla nna jaaka dirite. Letsatsi le le tlang ruri le tla ba kometsa.”